钦定古今图书集成/理学汇编/学行典/第184卷 > 皇甫遐
## 钦定古今图书集成/理学汇编/学行典/第184卷 > 皇甫遐

按《周书孝义传》：“皇甫遐，字永览，河东汾阴人也。累世
寒微，而乡里称其和睦。遐性纯至，少丧父，事母以孝
闻。保定末，又遭母丧，乃庐于墓侧，负土为坟。后于墓
南作一禅窟，阴雨则穿窟，晴霁则营墓，晓夕勤力，未
尝暂停。积以岁年，坟高数丈，周回五十馀步。禅窟重
台两匝，总成十有二室，中闲行道，可容百人。遐食粥”
枕凷，栉风沐雨，形容枯悴，家人不识。当其营墓之初，
乃有鸱乌各一，徘徊悲鸣，不离墓侧，若助遐者，经月
馀日乃去。远近闻其至孝，竞以米面遗之，遐皆受而
不食，悉以营佛斋焉。郡县表上其状，有诏旌异之。